Forslag til RÅDETS FORORDNING om dispensation til de nye medlemsstater fra at anvende visse bestemmelser i forordning (EF) nr. 2371/2002 for så vidt angår referenceniveauerne for fiskerflåderne

(forelagt af Kommissionen)

BEGRUNDELSE

Det er nødvendigt at foretage visse tilpasninger af EU-retten inden for den fælles fiskeripolitik, for at lovgivningen kan anvendes i de nye medlemsstater.

Vedlagte forslag til rådsforordning er en tilpasning af teknisk art.

I tiltrædelsestraktatens artikel 2, stk. 3, er det fastsat, at Rådet eller Kommissionen inden tiltrædelsen kan vedtage de foranstaltninger, der bl.a. er omhandlet i tiltrædelsesaktens artikel 57. Disse foranstaltninger træder i kraft med forbehold af, at nævnte traktat træder i kraft, og da på datoen herfor.

I tiltrædelsesaktens artikel 57 er det fastsat, at Rådet eller Kommissionen inden tiltrædelsen kan tilpasse de retsakter, der kræver en sådan tilpasning af hensyn til tiltrædelsen, og for hvilke de fornødne tilpasninger ikke er fastsat i tiltrædelsesakten eller bilagene hertil. Disse tilpasninger træder i kraft ved tiltrædelsen.

Da referenceniveauerne for fiskerflåderne som omhandlet i artikel 12 i Rådets forordning (EF) nr. 2371/2002 er summen af målene i det flerårige udviklingsprogram for 1997-2002 for hver fartøjskategori, bør sådanne niveauer ikke fastsættes for medlemsstater, der har tiltrådt EU efter disse programmers udløb.

Forslag til RÅDETS FORORDNING om dispensation til de nye medlemsstater fra at anvende visse bestemmelser i forordning (EF) nr. 2371/2002 for så vidt angår referenceniveauerne for fiskerflåderne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 57, og

ud fra følgende betragtninger:

(1) Ifølge artikel 12 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [1] skal der fastsættes referenceniveauer for medlemsstaternes flåder som summen af målene i det flerårige udviklingsprogram for 1997-2002 for hver fartøjskategori.

[1] EFT L 358 af 31.12.2002, s. 59.

(2) På datoen for Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse vil disse nye medlemsstater ikke have nogen mål som omhandlet i artikel 12 i forordning (EF) nr. 2371/2002.

(3) De referenceniveauer, der omhandles i artikel 12, bør derfor ikke fastsættes for de nye medlemsstater.

(4) Som følge deraf bør artikel 11, stk. 2, artikel 11, stk. 4, artikel 12 og artikel 13, stk. 2, ikke gælde for de nye medlemsstater, da de alle henviser til forpligtelser i forbindelse med de referenceniveauer, der omhandles i artikel 12.

(5) Der bør derfor gives dispensation til de nye medlemsstater fra at anvende disse bestemmelser i forordning (EF) nr. 2371/2002 -

UDSTEDT FØLGENDE FORORDNING:

Artikel 1

Som en undtagelse gælder artikel 11, stk. 2, artikel 11, stk. 4, artikel 12 og artikel 13, stk. 2, i forordning (EF) nr. 2371/2002 ikke for Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet.

Artikel 2

Denne forordning træder i kraft med forbehold af, at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft, og da på datoen herfor.

Udfærdiget i Bruxelles, den

På Rådets vegne

Formand